钦定古今图书集成/理学汇编/文学典/第111卷 > 袁昌祚
## 钦定古今图书集成/理学汇编/文学典/第111卷 > 袁昌祚

按《广东通志》：“昌祚，字茂文，原名炳，东莞人。生而颖悟，
过目成诵。少有奇童称。弱冠举嘉靖乙卯乡荐第一，
己未拟元，以五策溢式落第一，时竞诵其文。登隆庆
辛未进士，授左州知州。州故僻，民鲜知书，昌祚设塾
师董之，人士始知向学。调繁湖广，夷陵王世贞雅重
之，与大学士徐阶书曰：‘近见后进，惟夷陵州守袁昌’”
祚“为文古而畅，又能取办一时，是以难尔。且其人长
者，无援引。”其见称如此。会修《楚志》，俾总裁其事。晋户
部员外郎，擢广西提学佥事，转四川参议。时修乾清
坤宁宫，督材山中，事集而民不扰，川人德之。以父忧
解职。复丁继母丧，起补广西，不赴。优游林下者二十
年，年八十一卒。昌祚和易而介，未尝干郡邑以私。性
嗜书，老而益笃。与郭棐共修省志，人皆服其直笔。乡
饮延为上宾，辞曰：“祚平生决不愿者四：生不愿食乡
饮，死不愿入乡贤，出不愿附权门，处不愿凌乡里。若
必强之是非知祚者，是犹豚入苙而招之也。”其自立
如此。精于音律，所著有《乐律考》《莞沙文集》行世。